**สดุดีจอมราชา** เป็นบทเพลงเฉลิมพระเกียรติพระบาทสมเด็จพระวชิรเกล้าเจ้าอยู่หัว จัดทำโดยกระทรวงวัฒนธรรม เริ่มใช้ตั้งแต่ปี พ.ศ. 2561 แทนเพลงสดุดีมหาราชา

ประวัติ
-------

รัฐบาลกำหนดจัดงานเฉลิมพระเกียรติพระบาทสมเด็จพระวชิรเกล้าเจ้าอยู่หัวในวันที่ 28 กรกฎาคม พ.ศ. 2561 จึงมอบหมายให้กระทรวงวัฒนธรรมจัดทำเพลงเฉลิมพระเกียรติขึ้นเพื่อใช้ในการขับร้องถวายพระพรชัยมงคลในโอกาสสำคัญต่าง ๆ แทนเพลงสดุดีมหาราชา โดยจัดตั้งคณะกรรมการขึ้นมาชุดหนึ่งขึ้นเพื่อพิจารณาบทเพลงที่แต่งขึ้นใหม่ 8 เพลง ประกอบด้วยผู้บริหารกระทรวงวัฒนธรรม ศิลปินแห่งชาติ นักแต่งเพลง นักดนตรี ตลอดจนสมาคมและมูลนิธิที่มีความเชี่ยวชาญด้านการแต่งเพลง ดนตรี และการขับร้อง โดยนคร ถนอมทรัพย์ ศิลปินแห่งชาติ สาขาศิลปะการแสดง (ดนตรีสากล) เป็นประธานคณะกรรมการชุดดังกล่าว

จากนั้น กระทรวงวัฒนธรรมได้เชิญผู้ทรงคุณวุฒิทางภาษาและดนตรีมาร่วมพิจารณาบทเพลงที่เหมาะสม 2 บทเพลงเพื่อเสนอต่อคณะรัฐมนตรีในวันที่ 3 กรกฎาคม ซึ่งได้เลือกบทเพลงสดุดีจอมราชา

ต่อมา ในวันที่ 11 กรกฎาคม พ.ศ. 2561 วีระ โรจน์พจนรัตน์ รัฐมนตรีว่าการกระทรวงวัฒนธรรมเป็นประธานแถลงข่าวบทเพลงเฉลิมพระเกียรติพระบาทสมเด็จพระวชิรเกล้าเจ้าอยู่หัว ณ หอประชุมเล็ก ศูนย์วัฒนธรรมแห่งประเทศไทย

สำนักงานปลัดกระทรวงวัฒนธรรมมีหนังสือที่ วธ 0203.4/3109 ลงวันที่ 26 กรกฎาคม ถึงสำนักงานวัฒนธรรมจังหวัดทุกจังหวัด ให้เปลี่ยนแปลงเนื้อเพลงท่อน "อุ่นไอรักจากฟ้าเรืองรอง" เป็น "อุ่นไอจากฟ้าเรืองรอง" โดยให้เริ่มใช้ตั้งแต่วันที่ 28 กรกฎาคม

จากนั้น เมื่อวันที่ 21 พฤษภาคม พ.ศ. 2562 ได้มีการเผยแพร่เพลงสดุดีจอมราชา ฉบับใหม่ เพื่อเฉลิมพระเกียรติ พระบาทสมเด็จพระวชิรเกล้าเจ้าอยู่หัว และสมเด็จพระนางเจ้าสุทิดา พัชรสุธาพิมลลักษณ พระบรมราชินี ซึ่งได้เปลี่ยนแปลงเนื่อร้องใหม่ จาก "ถวายพระพรจอมราชัน ธ อนันต์ปรีชาชาญ" เป็น "ถวายพระพรองค์ราชินี คู่บารมีองค์ราชัน" และ "งามตระการสมขัตติยะไทย" เป็น "งามตระการเคียงขัตติยะไทย"
และ "มหาวชิราลงกรณ มิ่งขวัญปวงชนชาวไทย" เป็น "มหาราชา ราชินี มิ่งขวัญปวงชนชาวไทย"

บทร้อง
------

### สำนวนแรก


|  |  |  |
| --- | --- | --- |
| ถวายบังคมจอมราชา |  | พระบุญญาเกริกฟ้าไกล |
| ธ ทรงเป็นร่มโพธิ์ร่มไทร |  | ศูนย์รวมใจชาวไทยสมัครสมาน |

|  |  |  |
| --- | --- | --- |
| ถวายพระพรจอมราชัน |  | ธ อนันต์ปรีชาชาญ |
| ขอพระองค์ทรงเกษมสำราญ |  | งามตระการสมขัตติยะไทย |

|  |  |  |
| --- | --- | --- |
| อุ่นไอรักจากฟ้าเรืองรอง |  | แสงทองส่องมา ไพร่ฟ้าต่างสดใส |
| มหาวชิราลงกรณ มิ่งขวัญปวงชนชาวไทย |  | เทิดไท้พระภูวไนย ถวายใจสดุดี |

### สำนวนปัจจุบัน


|  |  |  |
| --- | --- | --- |
| ถวายบังคมจอมราชา |  | พระบุญญาเกริกฟ้าไกล |
| ธ ทรงเป็นร่มโพธิ์ร่มไทร |  | ศูนย์รวมใจชาวไทยสมัครสมาน |

|  |  |  |
| --- | --- | --- |
| ถวายพระพรองค์ราชินี |  | คู่บารมีองค์ราชัน |
| ขอพระองค์ทรงเกษมสำราญ |  | งามตระการเคียงขัตติยะไทย |

|  |  |  |
| --- | --- | --- |
| อุ่นไอจากฟ้าเรืองรอง |  | แสงทองส่องมา ไพร่ฟ้าต่างสดใส |
| มหาราชา ราชินี มิ่งขวัญปวงชนชาวไทย |  | เทิดไท้พระภูวไนย ถวายใจสดุดี |

หลักเกณฑ์การใช้เพลง
-------------------

สำนักนายกรัฐมนตรีได้กำหนดหลักเกณฑ์การใช้เพลงเพื่อเป็นแนวทางการปฏิบัติ ดังนี้

กรณีส่วนราชการ หน่วยงานของรัฐ หรือรัฐวิสาหกิจ ให้ใช้ในงานพระราชพิธี รัฐพิธีหรืองานพิธีที่จัดขึ้น หรือในโอกาสอันควรเพื่อแสดงออกซึ่งความจงรักภักดีและเป็นการเฉลิมพระเกียรติพระบาทสมเด็จพระวชิรเกล้าเจ้าอยู่หัว

กรณีสถานศึกษาของภาครัฐและภาคเอกชน ให้ใช้ประกอบการเรียนการสอน หรือในโอกาสอันควรเพื่อส่งเสริมให้เยาวชนเกิดความสำนึกในพระมหากรุณาธิคุณและเฉลิมพระเกียรติพระบาทสมเด็จพระวชิรเกล้าเจ้าอยู่หัว

กรณีเอกชน ให้ใช้เฉพาะงานพิธีที่เอกชนจัดขึ้นหรือในโอกาสอันควรเพื่อเป็นการแสดงออกซึ่งความจงรักภักดีและเป็นการเฉลิมพระเกียรติพระบาทสมเด็จพระวชิรเกล้าเจ้าอยู่หัว แต่ทั้งนี้ ไม่ให้ใช้ในงานพิธีส่วนบุคคลโดยเฉพาะหรืองานพิธีที่เกี่ยวกับประเพณีท้องถิ่นหรือชุมชน

อ้างอิง
-------

1. ↑  ข่าวสด (11 กรกฎาคม 2561). "เปิดบทเพลง 'สดุดีจอมราชา' เชิญร่วมร้อง วันเฉลิมพระชนมพรรษา 28กค". กรุงเทพมหานคร: บริษัท ข่าวสด จำกัด. สืบค้นเมื่อ 30 กรกฎาคม 2561. `{{cite web}}`: ตรวจสอบค่าวันที่ใน: `|accessdate=` (help)
2. ↑  Nakhon Si Thammarat Rajabhat University Wind Symphonic Band (2018-07-28). "ประกาศจากกระทรวงวัฒนธรรม เรื่องการเปลี่ยนแปลงเนื่อเพลง "สดุดีจอมราชา" ในท่อน "อุ่นไอรักจากฟ้าเรืองรอง" เปลี่ยนเป็น "อุ่นไอจากฟ้าเรืองรอง" โดยเริ่มใช้ ตั้งแต่วันที่ ๒๘ กรกฎาคม ๒๕๖๑". คลังข้อมูลเก่าเก็บจากแหล่งเดิมเมื่อ 2019-06-11. สืบค้นเมื่อ 2019-06-11.
3. ↑  "เพลงสดุดีจอมราชา". คลังข้อมูลเก่าเก็บจากแหล่งเดิมเมื่อ 2019-10-24. สืบค้นเมื่อ 2019-06-03.
4. ↑  ข่าวสด (11 กรกฎาคม 2561). "เปิดบทเพลง 'สดุดีจอมราชา' เชิญร่วมร้อง วันเฉลิมพระชนมพรรษา 28กค". กรุงเทพมหานคร: บริษัท ข่าวสด จำกัด. สืบค้นเมื่อ 30 กรกฎาคม 2561. `{{cite web}}`: ตรวจสอบค่าวันที่ใน: `|accessdate=` (help)
5. ↑  สำนักกฎหมายและระเบียบกลาง สำนักงานปลัดสำนักนายกรัฐมนตรี (2561). "หลักเกณฑ์การใช้เพลงสดุดีจอมราชา" (PDF). กรุงเทพมหานคร: สำนักกฎหมายและระเบียบกลาง สำนักงานปลัดสำนักนายกรัฐมนตรี. คลังข้อมูลเก่าเก็บจากแหล่งเดิม (PDF)เมื่อ 2019-03-06. สืบค้นเมื่อ 30 กรกฎาคม 2561. `{{cite web}}`: ตรวจสอบค่าวันที่ใน: `|accessdate=` (help); ไม่รู้จักพารามิเตอร์ `|month=` ถูกละเว้น (help)